Svend Auken (S), 2008-04-08:
Vi står nu ved andenbehandlingen af ratifikationen af Lissabontraktaten, og jeg vil først som formand for Europaudvalget kvittere for det store arbejde, der er lagt i arbejdet med Lissabontraktaten.
Under tidligere punkter på dagsordenen har jeg haft lejlighed til at referere fra vores arbejde vedrørende spørgsmålet om folkeafstemning.
Jeg vil gerne sige, at der derudover jo er stillet mange, mange hundrede spørgsmål til fortolkning og forståelse af Lissabontraktaten.
Der er vel ikke en sten, der ikke er blevet vendt, og vi vil drage omsorg for, at alle de her svar bliver optrykt, så de senere kan indgå i fortolkningsarbejdet med Lissabontraktaten.
Med vedtagelsen af Lissabontraktaten i Danmark og - håber vi - i de øvrige medlemslande vil Europa få den institutionelle ramme, der er nødvendig, hvis vi med 27 medlemmer i stedet for 15 medlemmer skal kunne klare dagens og fremtidens udfordringer.
Jeg synes, de ændringer, der er foretaget i Lissabontraktaten i forhold til den oprindelige forfatningstraktat, alle sammen har trukket i den rigtige retning.
Der er nu institutionelle rammer omkring et forpligtende europæisk samarbejde til løsning af fælles problemer gennem fælles programmer, fælles politikker udformet i de fælles institutioner og med nogle regler, som jeg synes er absolut positive.
Det er ikke det samme, som at der ikke er hjørner, vi ikke kunne have tænkt os anderledes, men som helhed betragtet er resultatet godt.
Jeg skal dog med det samme sige, at vi er enige i udvalget om, at der skal være fornyet udvalgsbehandling mellem anden og tredje behandling.
Vi ved, at der fortsat er spørgsmål, og de vil blive afklaret undervejs.
Så håber jeg også, at den forespørgsel, der er rejst om Vaxholmsagen, kan blive besvaret, inden vi kommer til tredje behandling - og alt tyder på, at der er udsigt til, at det også kan ske.
Må jeg derudover nævne, at vi har indgået en fortsat Europaaftale.
Der var jo en Europaaftale om forfatningstraktaten.
Nu er der mellem de samme partier indgået en ny Europaaftale i tilslutning til Lissabonaftalen, som giver værdier og målsætninger og opgaver i europapolitikken, som vi kan være enige om.
Der vil være punkter, vi er uenige om, uanset at vi er positive over for det europæiske samarbejde, men der er nogle grundlæggende værdier og nogle grundlæggende mål, vi er fælles om, og der er nogle procedurer, vi er enige om, når det drejer sig om de overgangsbestemmelser, der findes i forfatningstraktaten.
Socialdemokratiet er meget godt tilfreds med, at der er kommet denne aftale mellem japartierne.
Derfor er det selvfølgelig overraskende, at regeringen har valgt med et pennestrøg ovre i Finansministeriet at tilsidesætte en anden aftale med den samme kreds af partier om oplysningsarbejdet, og man orker ikke engang først at indkalde og orientere de partier, der havde indgået aftalen.
Aftalen drejer sig ikke om det oplysningsarbejde, vi foretager her i Folketinget, men om det, som foretages ude i de folkelige organisationer udeomkring i landet.
Tynget af den dårlige samvittighed er han har ikke.
Hvis der er en anden forklaring, bør han i hvert fald sidde der, hvor han nu sidder, tynget af dårlig samvittighed.
Man kan selvfølgelig ikke indgå den slags aftaler med et parti, der står uden for aftalen, og så tilsidesætte det, der er essensen.
Derfor vil jeg sige, at det for os vil være meget, meget afgørende, at vi i fællesskab finder en løsning.
Vi har glædet os over, at udenrigsministerens parti har bakket helt op om, at indgåede aftaler selvfølgelig skal overholdes.
Jeg vælger at tro, at finansministeren har været uvidende i forbindelse med aftalen, og jeg vil bare minde ham om det, som en tidligere formand for Folketinget, Erling Olsen, engang sagde: Det er vigtigere at turde miste ansigt end at miste hovedet.
Jeg vil bede finansministeren om ikke at gøre det modsatte!
Det er altså en skønhedsplet i en i øvrigt - synes jeg - god tegning.
Vi er optimistiske med hensyn til ratifikationen.
Den skrider godt frem i de fleste lande, og der er stor tilfredshed med de løsninger, der er fundet.
Udvalget har netop været i Frankrig, og selv om der også i Frankrig fortsat er en diskussion om folkeafstemning, er det vores indtryk, at der i alle de politiske partier er en meget positiv holdning til det resultat, man nu er kommet frem til.
Jeg vil gerne, hvis jeg nu kan vende tilbage til min rolle som formand for Europaudvalget, sige tak til alle i udvalget, der har lavet et stykke arbejde, og ikke mindst tak til dem, der har været vores kritikere i forhold til forslaget, for de mange og - synes jeg relevante spørgsmål, der er stillet, har virkelig gjort, at vi er kommet hele vejen rundt.
Det er for mig meget vigtigt, at vi i alle de her spørgsmål lytter til hinanden og undersøger tingene til bunds, inden vi tager vores beslutning.